**Oponentský posudok**

Na základe dekrétu o vymenovaní za oponentku (č.z. 6906/2018), doručeného 02. 07.2018, som vypracovala **posudok na žiadosť doc. JUDr. Milana Ďuricu, PhD. o vymenovanie za profesora v študijnom odbore 3.4.10 obchodné a finančné právo** podľa ust. § 4 ods. 8 vyhlášky č. 6/2005 Z.z. o postupe získavania vedecko-pedagogických titulov alebo umelecko-pedagogických titulov docent a profesor v platnom znení, Smernice UMB č. 1/2013 o postupe získavania vedecko-pedagogických a umelecko-pedagogických titulov docent a professor na Univerzite Mateja Bela v Banskej Bystrici a Minimálnych kritérií pre habilitačné konanie a konanie na vymenúvanie profesorov na UMB. PRÁVO, schválené Vedeckou radou UMB 03.05.2018:

 V zmysle platnej právnej úpravy žiadateľ k žiadosti priloží:

1. *profesijný životopis,*
2. *osvedčenú kópiu dokladu o vysokoškolskom vzdelaní druhého stupňa, osvedčenú kópiu dokladu získaní vedecko-akademickej hodnosti PhD.*
3. *osvedčenú kópiu dekrétu, ktorým bol uchádzačovi udelený titul docent*
4. *prehľad pedagogickej činnosti na vysokej škole a prehľad dosiahnutých výsledkov v tejto činnosti (§ 75 ods. 5 zákona),*

*e) zoznam pôvodných publikovaných vedeckých prác, odborných prác a umeleckých prác, učebníc, učebných textov, prehľad riešených výskumných úloh, realizovaných technických projektov alebo umeleckých projektov, patentov a autorských osvedčení, vynálezov a technických diel, prehľad preukázateľných citácií a ohlasov na vedecké práce, odborné práce, umelecké práce alebo umeleckú tvorbu, prehľad prednášok a prednáškových pobytov doma a v zahraničí,
f) najvýznamnejšie vedecké práce, odborné práce alebo umelecké práce, učebnice, učebné texty, doklady o umeleckých dielach alebo umeleckých výkonoch.*

**Posúdenie žiadosti:**

1. **Z profesijného životopisu** uchádzača vyplýva, že od ukončenia štúdia na

Právnickej fakulte Univerzity Komenského v Bratislave v roku 1976 pôsobil na

Ústave hospodárskeho práva Praha, pracovisko Bratislava ako vedecký pracovník (1976-1979), na Krajskej hospodárskej arbitráži B. Bystrica (1979-1992) a na Krajskom súde v Banskej Bystrici od r. 1992 doteraz.

Na Právnickej fakulte UMB Banská Bystrica pracuje od roku 1998, ako vysokoškolský pedagóg od 1.9.1998 a od 1.11. 2004 ako docent, s pracovným úväzkom najmenej 50% ustanoveného pracovného času.

Akademická profilácia uchádzača na odbor obchodné právo je jednoznačná, nadväzuje na základnú profiláciu uchádzača v rozhodovacej činnosti, pôsobenie v odborných orgánoch súvisiacich s akademickou činnosťou uchádzača je intenzívne.

 b), c) Uvedené doklady boli prílohou doručeného spisu, potvrdzujú splnenie základných formálnych podmienok vymenúvacieho konania.

**d) prehľad pedagogickej činnosti a prehľad dosiahnutých výsledkov**

Uchádzač má pedagogickú prax 14 rokov od získania titulu docent v predmetoch z odboru (min. kritérium 6). Od roku 1998 pedagogicky pôsobí vo výučbe povinných predmetov Obchodné právo I., Obchodné právo II., a Konkurzné právo na magisterskom stupni štúdia a v predmetoch Obchodné právo, Obchodné záväzky, Konkurzné právo a Právo cenných papierov na doktorandskom stupni štúdia. Študentov diplomových prác viedol v celkovom počte 87, študentov bakalárskych prác v počte 6 (min. kritérium 20). Zavedenie predmetu študijného programu – z podkladov vyplynulo splnenie vo vzťahu ku Konkurznému právu.

Pôsobenie uchádzača v treťom stupni vysokoškolského vzdelávania je na požadovanej úrovni, dvaja doktorandi ukončili úspešne doktorandské štúdium obhajobou dizertačnej práce (min. kritérium 1), šiesti doktorandi vo vedeckej výchove absolvovali dizertačnú skúšku (min. kritérium 2), traja doktorandi sú vo vedeckej výchove pred dizertačnou skúškou. Kvalita vedeckej školy doktorandov uchádzača sa prejavuje aj v tom, že jeden z postdoktorandov akademicky úspešne pôsobí na materskom pracovisku uchádzača (dr. Kubinec).

Uchádzač je rešpektovaným oponentom dizertačných prác doktorandov z iných školiacich pracovísk, resp. členom komisií pre obhajoby dizertačných prác.

**e) publikačná činnosť, prednášková činnosť, grantová činnosť**

Knižné publikácie

Vedecké monografie a štúdie charakteru vedeckej monografie (min. kritérium 2) - uchádzač je autorom diel, resp. častí diel s charakterom monografie alebo štúdií v celkovom počte 8, rozsah AH 201,14. Všetky diela sa viažu k odboru obchodné právo, osobitný akcent v odbornej spisbe je kladený na problematiku konkurzu a vyrovnania, v tejto oblasti môžem uchádzača označiť za referenčný bod v slovenskej vedeckej, ako aj odbornej spisbe.

Vysokoškolské učebnice, kapitoly vo vysokoškolských učebniciach (min. kritérium 3) – uchádzač je autorom častí učebníc v počte 4 (ACB, ACB, ACD, ACD), z toho rozsah na uchádzača 18,22 AH. Ako vysokoškolská učebnica je evidovaná vo výstupe z akademickej knižnice UMB zo dňa 31.05.2018 ako ACB01 – Základy konkurzného práva, UMB, 2009, v rozsahu 12,80 AH, učebnica Civilné právo procesné ako ACB 02 s rozsahom 8% u uchádzača z celkového rozsahu učebnice 42,85 AH. Ostatné diela uvedené v CV uchádzača ako učebnice nie sú evidované v zozname publikačnej činnosti v kategóriách ACD napriek tomu, že v súhrne publikačnej činnosti uvedené sú a nemám pochybnosti o ich existencii a zameraní.

Uvedené knižné publikácie boli vydané v renomovaných, resp. univerzitných vydavateľstvách, s preukázaným ohlasom. Požadované kritériá sú splnené.

Pôvodné vedecké práce spolu – podľa predloženého zoznamu publikačnej činnosti uchádzača zo dňa 31.05.2018 je z oblasti obchodného a finančného práva, domáce vedecké práce (min. kritérium 40) je v kategóriách ABD, ADD, ADF, ADN, AED, AFB, AFD, FAI vykázaný v počte 56, pričom sú viazané na problematiku odboru. Zahraničné vedecké práce (ABD, ADC, ADE, ADM,AEC, AEG, AEM, AFA, AFC (min. kritérium 5) je vykázaný v počte 8. Odborné práce (min. kritérium 5) je v kategóriách od BAA po EDJ vykázaný v počte 23.

Na predložené vedecké práce (56+8) je evidovaný publikačný ohlas v rozsahu 186 domácich ohlasov a 56 zahraničných, z toho v WoS alebo SCOPUS 11 (min. kritériá 35/5), uchádzač teda prekračuje požadované kritéria v časti publikačná činnosť.

Uchádzač spĺňa požiadavky na počty výstupov kategórie A – celkovo 82 (min. kritériá 45), z toho výstupy podľa kritérií Akreditačnej komisie 8 (min. 3).

Uchádzač sa zúčastnil na viacerých vedeckých a odborných konferenciách (min. kritériá 6 doma/4 v zahraničí) v zahraničí - Budapešť, Praha, Karlovy Vary, Býkov, Plzeň, Olomouc, na Slovensku v celkovom počte 22. Vystúpenia na týchto konferenciách boli zamerané na oblasť obchodného práva, osobitne práva obchodných spoločností, konkurzného práva.

Zázemie vedeckej a odbornej činnosti má uchádzač vytvorené najmä v Českej republike, kde patrí medzi skutočne akceptovaných odborníkov v oblasti obchodného, osobitne konkurzného práva.

Na Slovensku je uchádzač rovnako akceptovaným odborníkom, osobitne v oblasti konkurzného práva. Spojenie teoretických vedomostí so skúsenosťami rozhodovacej praxe je tou osobitosťou, ktorá je permanentne prítomná v akademickej činnosti uchádzača, pri prednáškach, diskusiách, ako aj tvorivej spisbe.

Uchádzač má skúsenosti s riešením projektov v rámci medzinárodných grantových schém spojených s konkurzným právom a zvyšovaním odbornej kvalifikácie sudcov a prokurátorov. Zastával pozíciu vedúceho riešiteľa dvoch projektov VEGA (2009-2011, 2011-2014) so zameraním na právne postavenie veriteľa a na insolvenčné právo a bol spoluriešiteľom projektu APVV Vymožiteľnosť práva v SR (2008-2010), minimálne kritérium 2 je splnené.

V rámci súbežne vykonávaných aktivít (min. kritérium 4) je v kontexte akademickej činnosti vo zvolenom odbore vymenúvacieho konania významnou činnosťou členstvo v Rekodifikačnej komisii súkromného práva (2015 – súčasnosť), členstvo v Rekodifikačnej komisii pre občianske právo procesné, pozícia vedúceho komisie pre cezhraničné konkurzy za SR (2002- súčasnosť), pozícia predsedu komisie pre revíziu konkurzného práva MS SR (2002).

**f) najvýznamnejšie vedecké a odborné práce uchádzača**

Predložený zoznam indikuje po stránke vecnej i územnej oblasti, v ktorých je uchádzač akceptovaným odborníkom. Cezhraničný presah vedeckej a odbornej činnosti uchádzača je osobitne zreteľný vo vzťahu k Českej republike.

**Záver:**

**Po vyhodnotení žiadosti uchádzača o vymenovanie za profesora ako ustanovená oponentka konštatujem, že uchádzač spĺňa všetky požadované kritériá. Doc. JUDr. Milan Ďurica PhD. je rešpektovaným odborníkom v odbore obchodné a finančné právo.**

**V Bratislave, 12. 9. 2018 Prof. JUDr. Mária Patakyová, PhD.**